กำไรบจ.โผล่ 5 หมื่นล้านหลังภาษีลด
นายกสมาคมบริษัทจดทะเบียน คาด บจ.จะมีกำไรเพิ่มขึ้นประมาณ 4-5 หมื่นล้านบาทหลังจ่ายภาษีลดลง 8%&nbsp;&nbsp;&nbsp;
11 ส.ค. 2554

นายกสมาคมบริษัทจดทะเบียน คาด บจ.จะมีกำไรเพิ่มขึ้นประมาณ 4-5 หมื่นล้านบาทหลังจ่ายภาษีลดลง 8%   
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU)  นายกสมาคมบริษัทจดทะเบียน  เปิดเผยว่า กำไรสุทธิของบริษัทจดทะเบียน (บจ.) จะเพิ่มขึ้นประมาณ 4-5 หมื่นล้านบาท   หากรัฐบาลมีการใช้นโยบายลดอัตราภาษีนิติบุคคลจากปัจจุบัน 30% เหลือ 23 % ได้จริง โดยกำไรที่เพิ่มขึ้นเทียบจากสัดส่วนราคาปิดต่อกำไรต่อหุ้น (พี/อี) กว่า 13 เท่า และมูลค่าหลักทรัพย์ตามราคาตลาดรวม (มาร์เก็ตแคป)ที่ 7-8 ล้านล้านบาท 
สำหรับนักลงทุนควรเตรียมตัวปรับแผนการลงทุนได้ เพราะโดยรวมกำไร บจ. แต่ละแห่งมีโอกาสที่จะปรับขึ้นได้ ยกเว้นในกรณีที่ปัจจัยพื้นฐานของบจ.จะมีการเปลี่ยนแปลงเอง ซึ่งนักลงทุนควรพิจารณารายละเอียดให้ดี
ขณะที่การเตรียมตัวของผู้ประกอบการนั้น เชื่อว่าภาคธุรกิจได้มีการรับมืออยู่แล้ว ไม่ว่านโยบายทางการจะมีความชัดเจนว่าจะลดภาษีนิติบุคคลหรือไม่ เนื่องจากปกติภาคเอกชนจะมีความยืดหยุ่นในการปรับแผนงาน ซึ่งถ้าหากมีการลดภาษีจริงก็จะทำให้บริษัทแต่ละแห่งมีกำไรที่มากขึ้น และเป็นหนทางที่ดีเพราะจะทำให้ผู้บริหารพิจารณานำกำไรส่วนนี้ไปวางแผนการขยายงานและการลงทุนต่อเพื่อให้ทำให้ผลประกอบการที่มากขึ้น